
A TÁRSASHÁZ SZERVEZETE

A társasház szervei: 

1. Közgyűlés
2. Közös képviselő
3. Számvizsgáló bizottság

1. A közgyűlés:
A társasházközösség legfőbb döntéshozó szerve a tulajdonostársakból álló közgyűlés. Valamennyi tulajdonostárs alapvető joga a közgyűlésen való részvétel.
1.1. A közgyűlés hatásköre:
A közgyűlés kizárólagos hatáskörében határoz: 
· az alapító okirat módosításáról, a társasháztulajdon megszüntetéséről;
· a közös tulajdonban álló épületrészek használatáról, hasznosításáról, fenntartásáról, üzemeltetéséről és a rendes gazdálkodás körét meghaladó kiadások vállalásáról;
· a közösséget terhelő kötelezettségek vállalásáról;
· a közös képviselőnek és a számvizsgáló bizottságnak a megválasztásáról, felmentéséről és díjazásáról;
· a közösség éves költségvetésének és elszámolásának, a számviteli szabályok szerinti beszámolójának elfogadásáról, valamint a közös képviselő részére a jóváhagyás megadásáról;
· a közös képviselő, illetőleg a számvizsgáló bizottság elnöke, tagja (az ellenőrzési feladatot ellátó tulajdonostárs) ellen kártérítési per indításáról, illetőleg büntetőfeljelentés megtételéről;
· polgári jogi vita esetén permegelőző közvetítői eljárás kezdeményezéséről;
· minden olyan ügyben, amelyet a szervezeti-működési szabályzat nem utal a közös képviselő vagy a számvizsgáló bizottság hatáskörébe.
· az építtető tulajdonostárs által tervezett olyan építési munkához történő hozzájárulásról, amely érinti a közös tulajdont.
1.2. A közgyűlés összehívása, eljárási szabályok:
A közgyűlést a közös képviselő hívja össze. 
A közgyűlésre valamennyi tulajdonostársat írásban kell meghívni a meghívó postaládába történő elhelyezésével, illetve amely tulajdonostárs írásban bejelentette levelezési címét, annak postai úton a bejelentett levelezési címre történő megküldéssel. Ezzel egyidejűleg a meghívó egy példányát a Társasházban jól látható helyen ki kell függeszteni. 
Sürgős esetet – így különösen a közös tulajdonban álló épületrészek, épület-berendezések, vagyontárgyak állékonyságát, biztonságát veszélyeztető helyzet kialakulását – kivéve az írásbeli meghívót legkésőbb a közgyűlés időpontja előtt 8 nappal meg kell küldeni a tulajdonosoknak. 
A meghívónak tartalmaznia kell: 
· a közgyűlés időpontját és helyét;
· a közgyűlés levezető elnöke, a közgyűlés jegyzőkönyv vezetője és a jegyzőkönyvet hitelesítő két tulajdonostárs megválasztására, valamint szavazásra előterjesztett napirendet;
· a megismételt közgyűlés időpontját és az eltérő határozatképességi szabályra vonatkozó figyelemfelhívást.
A meghívóhoz mellékelni kell a szavazásra előterjesztett napirendre vonatkozó írásos előterjesztéseket, amely tartalmazza a határozati javaslatot és a döntés szükségességének indokait. 
A meghirdetett napirendben nem szereplő ügyben érvényesen határozatot hozni nem lehet. 
A közgyűlést szükség szerint, de legalább évente egyszer, legkésőbb a tárgyév május 31. napjáig, az éves elszámolás és költségvetés megállapítása céljából össze kell hívni. 
Kötelező a közgyűlés összehívása, ha azt a tulajdoni hányad 1/10-vel rendelkező tulajdonostársak a napirend, az ok és a közgyűlés határozatra tett javaslat megjelölésével írásban kérték. Ha a közös képviselő a kérés kézhezvételétől számított 30 napon belüli időpontra a közgyűlést nem hívja össze, azt a harmincadik napot követő 15 napon belüli időpontra a számvizsgáló bizottság, ennek elmulasztása esetében az összehívást kérő tulajdonostársak, vagy az általuk írásban megbízott bármely tulajdonostárs jogosult összehívni. 
1.3. A közgyűlés határozatképessége:
A közgyűlés akkor határozatképes, ha azon az összes tulajdoni hányadnak több, mint a felével rendelkező tulajdonostársak jelen vannak. 
Amennyiben a napirend szerint olyan kérdésben kell dönteni, melyhez jogszabály, az alapító okirat, vagy az SZMSZ szerint az összes tulajdoni hányad szerint számított minősített többséggel meghozott határozat szükséges, úgy e napirendi pontokról való határozathozatal szempontjából a határozatképességet a megkívánt minősített többség szerint kell meghatározni. 
A határozatképességet a közgyűlés a megnyitását követően, továbbá az egyes napirendekről történő szavazást megelőzően a közgyűlés által megválasztott elnöklő személy és a közgyűlési jegyzőkönyv vezetője állapítja meg. 
Ha a közgyűlés nem határozatképes, vagy a levezető elnök a közgyűlést határozatképtelenné válása miatt berekesztette, megismételt közgyűlést kell tartani. 
A megismételt közgyűlést a határozatképtelen közgyűlést követő 15 napon belüli időpontban az eredetivel azonos – a határozatképtelenné vált közgyűlés esetén a közgyűlés berekesztését követően fennmaradó – napirenddel kell összehívni. A megismételt közgyűlés az eredeti közgyűlés meghívójában az eredeti közgyűlés határozatképességétől függő feltétellel a határozatképtelen közgyűlés napját legalább kettő (2), legfeljebb nyolc (8) munkanappal követő időpontra kell összehívni.
A megismételt közgyűlés a jelenlevők tulajdoni hányadára tekintet nélkül határozatképes, ezt a körülményt a megismételt közgyűlés meghívójában fel kell tüntetni azzal, hogy ahol a Társasházi törvény a tulajdonostársak tulajdoni hányada alapján számított meghatározott arányát követeli meg a határozat elfogadásához, ennek hiányában a kérdésben határozat nem hozható. 
Ha a társasházi törvény másként nem rendelkezik, a közgyűlés, illetőleg a megismételt közgyűlés a határozatát a jelenlevő tulajdonostársak tulajdoni hányada alapján számított egyszerű szavazattöbbséggel hozza meg. 
[bookmark: _Hlk104384952]A rendes gazdálkodás körét meghaladó kiadások vállalásához a határozatképes közgyűlésen a jelenlevő tulajdonostársak egyhangú határozata szükséges. A társasházi törvény alkalmazásában a rendes gazdálkodás körét meghaladó kiadások az állagvédelmet meghaladó, a fenntartás (az üzemeltetés, a karbantartás és a felújítás) körébe nem tartozó olyan munkálatokkal összefüggő kiadások, amelyek az alapító okirat szerint közös tulajdonban lévő épület, épületrész bővítésével vagy közös tulajdonba kerülő új épület létesítésével járnak.
1.4. A szavazás:
A közgyűlésen a tulajdonostársakat az alábbi arányban illeti meg szavazati jog:
A közgyűlés, illetve a megismételt közgyűlés határozatait a jelen levő tulajdonostársak tulajdoni hányada alapján számított egyszerű szótöbbséggel hozza meg, kivéve azokat az eseteket, amikor a Társasházi törvény, vagy az SZMSZ ennél magasabb szavazati arányt követel meg. 
1.5. Írásbeli döntéshozatal
Törvény eltérő rendelkezése hiányában a közgyűlés írásban is határozhat. Írásbeli döntéshozatal esetén a közös képviselő az írásbeli határozathozatalra irányuló kezdeményezést és az előterjesztéseket írásban, a meghívó megküldésére vonatkozó szabályok szerint megküldi a tulajdonostársak részére, egyúttal meghatározza a szavazatok leadásának módját és idejét.
A szavazatok leadásának módjaként meghatározható postai levél, elektronikus levél és személyes szavazat-leadás a közös képviselő által megjelölt, a társasház címén található épületben. 
A szavazatok leadásának határidejét legalább három (3), legfeljebb tizenöt (15) napban kell meghatározni.
Az írásbeli szavazólap nyomtatványon fel kell tüntetni: 
· a szó szerinti határozati javaslatot / javaslatokat,
· a határozati javaslatokra adható lehetséges választ (igen, nem, tartózkodom),
· a szavazás leadásának helyét, módját és határidejét,
· a határozati javaslattal összefüggő egyértelmű választ (aláhúzással, ikszeléssel), 
· a kitöltés időpontját, 
· a tulajdonostárs nevét és aláírását. 
A közös képviselő a legutolsó szavazat beérkezését, illetőleg a szavazásra nyitva álló határidő leteltét követő három (3) munkanapon belül megállapítja az írásbeli döntéshozatal eredményét, és azt írásban, a szavazati arányok, a döntéshozatal időpontja, módja és az elfogadott határozatok feltüntetését tartalmazó jegyzőkönyv megküldésével megküldi a tulajdonostársak részére a meghívó küldésének szabályai szerint.
A határozat szövegét és a szavazás eredményét tartalmazó irat érvényességéhez két számvizsgáló bizottsági tag, akadályoztatásuk esetén két tulajdonostárs aláírása szükséges. 
Amennyiben a tulajdonostárs e határidőn belül a választ nem küldi meg, úgy kell tekinteni, hogy a szavazásnál nem vett részt.
A tulajdonostársaknak a határozatról a javaslat eredeti tartalma szerint kell dönteniük, az annak kiegészítésével, vagy módosításával leadott szavazatok érvénytelenek.
Nem hozható döntés közgyűlés tartása nélkül az éves elszámolás és költségvetés elfogadása, valamint a felmentvény megadása kérdésében, így a rendes közgyűlés nem helyettesíthető írásbeli szavazással.
A tulajdonostársakat az írásbeli szavazás esetén is megilleti a bírósági jogorvoslat lehetősége.
1.6. Jegyzőkönyvvezetésre vonatkozó szabályok:
A közgyűlésről jegyzőkönyvet kell vezetni, melynek tartalmaznia kell különösen: 
· a közgyűlést levezető elnök, a jegyzőkönyvvezető és a jegyzőkönyv hitelesítésére megválasztott két személy nevét;
· azt, hogy a megjelent tulajdonostársak nevét, tulajdoni hányadát, továbbá a távol lévő tulajdonostárs által meghatalmazott személy nevét a jegyzőkönyvhöz mellékelt jelenléti ív tartalmazza (a meghatalmazást át kell adni a levezető elnök részére);
· a közgyűlés határozatképességének megállapítását;
· a tárgyalt napirendek összefoglalását;
· a közgyűlés által meghozott határozatokat szó szerint és a szavazás eredményére vonatkozó adatokat. 
A jegyzőkönyvet a közgyűlés levezető elnöke és a jegyzőkönyvvezető írja alá és azt a közgyűlésen erre megválasztott két személy hitelesíti.
A jegyzőkönyvbe bármely tulajdonostárs betekinthet, és arról másolatot kérhet.
A közös képviselő a közgyűlésen meghozott határozatokat a közgyűlés megtartásától számított nyolc napon belül a társasházban jól látható helyen kifüggeszti, továbbá ezzel egyidejűleg azokról valamennyi tulajdonostársat postaládában történő elhelyezés, vagy – írásbeli kérésére – postai úton írásban értesít. 
A közgyűlésen a napirendi pontok megtárgyalását megelőzően levezető elnököt, jegyzőkönyvvezetőt és két hitelesítő személyt kell választani, akik a jegyzőkönyvet a közgyűlés ülésének végén aláírják.
A közgyűlésen megjelent tulajdonostársak és a távol levő tulajdonostárs által meghatalmazott személy nevét, valamint a tulajdoni hányadokat tartalmazó, a jegyzőkönyvhöz mellékelt jelenléti ívet a tulajdonostársaknak, vagy meghatalmazottaiknak alá kell írni.
A jegyzőkönyvek és a határozatok nyilvántartásáról a közös képviselő köteles gondoskodni. 
1.7. Jogorvoslat a közgyűlési határozattal szemben:
Ha a közgyűlési határozat jogszabályt, vagy az alapító okirat rendelkezéseit, illetve az SZMSZ rendelkezéseit sérti vagy a kisebbség jogos érdekeinek sérelmével jár, bármely tulajdonostárs keresettel kérheti a bíróságtól a határozat érvénytelenségének megállapítását a határozat meghozatalától számított 60 napon belül, mely határidő nem jogvesztő jellegű. 
A közgyűlési határozatban a jogorvoslat lehetőségére a tulajdonostársakat figyelmeztetni kell. A kereset benyújtása a határozat végrehajtását nem gátolja, kivéve ha a bíróság a végrehajtást felfüggeszti. 
2. A közös képviselő:
A közös ügyek vitelére a közgyűlés egyszerű szótöbbséggel közös képviselőt választ.
Közös képviselő az a magánszemély, egyéni vállalkozó, illetve gazdasági társaság lehet, akivel szemben e tevékenység gyakorlására vonatkozó kizáró ok nem áll fenn. 
Nem lehet közös képviselő: 
· akit bűncselekmény elkövetése miatt jogerősen szabadságvesztés büntetésre ítéltek, amíg a büntetett előélethez fűződő hátrányos jogkövetkezmények alól nem mentesül,
· akit ilyen tevékenységtől jogerős bírói ítélettel eltiltottak, az eltiltó ítélet hatálya alatt, 
· az a természetes személy, vagy gazdálkodó szervezet, aki ilyen tevékenységével összefüggésben keletkezett, jogerősen megállapított fizetési kötelezettségének nem tett eleget, 
· aki a gazdasági társaságokról szóló törvény szerint vezető tisztségviselő nem lehet.
Megválasztásakor a közös képviselő köteles nyilatkozni arról, hogy vele szemben kizáró ok nem áll fenn, és – amennyiben a közgyűlés így határozott – a megválasztásáról szóló közgyűlési határozatban megjelölt határidőn belül a határozatban megjelölt személynek a részére kiállított hatósági erkölcsi bizonyítványt a nemleges köztartozásról, illetve a székhely (lakóhely) szerint illetékes bíróságtól a végrehajtásra átadott tartozás alóli mentességről szóló igazolásokat bemutatni. 
A gazdasági társaság, vagy az egyéni cég vezetője a részére kiállított hatósági erkölcsi bizonyítványt, illetőleg a gazdasági társaság vagy az egyéni cég képviselője a gazdasági társaság vagy egyéni cég részére kiállított nemleges köztartozásokról szóló igazolásokat – a közgyűlés előző bekezdésében említett határozatának megfelelően – köteles beszerezni és bemutatni. 
A közös képviselő megválasztásakor a Társasház megbízási szerződést köt vele, melyet a társasház nevében a számvizsgáló bizottság két tagja, vagy a közgyűlés által erre kijelölt két személy ír alá. Amennyiben a megbízási szerződés a megbízás időtartamáról kifejezetten nem rendelkezik, úgy a megbízást határozatlan időre létrejöttnek kell tekinteni. 
A megbízási szerződés tartalmazza a közös képviselő feladatainak részletes leírását, a megbízási díj összegét, a megbízás időtartamát és a szerződés megszűnésének szabályait. 
A közös képviselő díjazásának, valamint megbízásának felmondásáról a közgyűlés egyszerű szavazattöbbséggel határoz. 
A közös képviselő – amennyiben a közgyűlés megbízása alól felmenti – köteles az új közös képviselő részére a megválasztástól számított 30 napon belül írásbeli jegyzőkönyvvel a társasházra vonatkozó összes iratot, az erről szóló teljességi nyilatkozattal együtt átadni. 
2.1. A közös képviselő feladat- és hatásköre:
A közös képviselő jogosult a közösség képviseletének ellátására a bíróság és más hatóság előtt is. E jogkörének korlátozása harmadik személlyel szemben hatálytalan. 
A közös képviselő az alábbi feladatok ellátására köteles: 
· a közgyűlés összehívni, 
· a közgyűlés határozatait előkészíteni és végrehajtani, gondoskodva arról, hogy azok megfeleljenek a jogszabályok, az alapító okirat és a szervezeti- és működési szabályzat rendelkezéseinek, 
· minden szükséges intézkedés megtenni az épület fenntartásának biztosítása érdekében, 
· közölni és beszedni a tulajdonostársakat terhelő közös költséghez való hozzájárulás összegét, továbbá a külön tulajdonon belül nem mérhető közüzemi és más szolgáltatások díját, valamint érvényesíteni a közösség ezzel kapcsolatos igényeit (a késedelembe esett tulajdonostárs felszólítása, fizetési meghagyásos eljárás, jelzálogjog bejegyeztetése, illetve törlési engedély kiadása, polgári peres eljárás stb.),
· az évenkénti költségvetési javaslatot és az éves elszámolást jogszabályoknak megfelelő tartalommal elkészíteni és közgyűlés elé terjeszteni, 
· a közgyűlési jegyzőkönyvnek, határozatok végrehajtásáról nyilvántartást (a Közgyűlési Határozatok Könyve) vezetni, társasház egyéb iratait nyilvántartani, kezelni, a tulajdonostársak betekintési jogát biztosítani, másolatokat kiadni, 
· az alapító okiratot és az SZMSZ-t, illetve ezek módosításait jogi képviselő útján a földhivatalhoz benyújtani és azok egy példányát megőrizni, 
· a külön tulajdont érintő tulajdonosváltozás esetén – a tulajdonostárs kérésére – írásbeli nyilatkozatot adni a közös költség tartozásról a hátralék összegének megjelölésével, 
· a tulajdonostárs építkezéséről szóló bejelentést tudomásul venni és szükség esetén továbbítani döntés céljából a tulajdonostársakhoz,
· a hatóság megkeresésére a nem lakás céljára szolgáló helyiségben folytatandó tevékenységi körre vonatkozó nyilatkozatot megtenni 30 napos határidőn belül.
A közös képviselő önállóan jogosult számlákat kifizetni. 
A közös képviselő jogosult a közös költség tartozások behajtása során a fizetési felszólítások elkészítéséhez, fizetési meghagyás kibocsátásának kezdeményezéséhez, végrehajtási lap kiállításához, jelzálogjog bejegyzéséhez ügyvédet igénybe venni, a bírósági és hatósági eljárások során jogi képviselőt megbízni. 
A közös képviselő jogosult a szokásos fenntartási és karbantartási, illetve felújítási munkák elvégzésére, műszaki ellenőrzésére a közgyűlési határozat által megállapított kereket között, az általa kiválasztott vállalkozóval vállalkozási szerződést köthet.
A közös képviselő gyakorolja a munkáltatói jogokat a társasház alkalmazottai felett, illetve a megbízói jogosítványokat a megbízottak tekintetében. 
A közös képviselő köteles a közgyűlés határozatairól és a határozatok végrehajtásáról nyilvántartást vezetni. A Közgyűlési Határozatok Könyve – évenkénti bontásban – a hitelesített közgyűlési jegyzőkönyv alapján az alábbiakat tartalmazza: 
· a közgyűlés időpontját, a határozatképesség arányát,
· a megszavazott határozatok szó szerinti szövegét és a szavazáskor jelen lévő tulajdonostársak, illetve a tulajdonostárs által meghatalmazott személy nevét, valamint a tulajdoni hányad szerint leadott szavazatokat „igaz, nem tartózkodott” bontásban. 
· a közgyűlési határozatok végrehajtásának módját és időpontját, 
· a közgyűlési határozatok végrehajtásának elmaradása esetén annak indokát. 
A közös képviselő a külön tulajdont érintő tulajdonosváltozás esetén – a szerződő felek kérésére, részükre – köteles a Közgyűlési Határozatok Könyvét, illetőleg az elidegenítéssel érintett ingatlanra vonatkozó határozatokat bemutatni. 
A Közgyűlési Határozatok Könyvébe a tulajdonostársak betekinthetnek és a határozatokról – a másolási költség megfizetésével – másolatot kérhet. 
2.2. Költségvetési javaslat, éves elszámolás:
A közös képviselő a számviteli szabályok szerint évenként költségvetési javaslatot készít. 
A költségvetési javaslat a következőket tartalmazza: 
· a közös tulajdonnal kapcsolatos várható bevételeket és kiadásokat költség-nemenként,
· a tervezet üzemeltetési, karbantartási és felújítási munkákat,
· a közös költséghez való hozzájárulás várható összegét – a tulajdonostársak nevének feltüntetésével – a külön tulajdonban lévő lakások és nem lakás céljára szolgáló helyisége szerinti bontásban. 
A számviteli szabályok szerinti könyvvezetés és beszámoló alapján a közös képviselő éves elszámolást készít. 
2.3. Az éves elszámolás a következőket tartalmazza: 
A tervezett és tényleges kiadásokat költség-nemenként és a közös költség megosztásának az SZMSZ-ben megállapított szabálya szerinti bontásban, ezen belül az üzemeltetési kiadásokat, valamint a karbantartásokat és felújításokat szakmánként az elvégzett munkák részletezésében.
· a tervezett és tényleges bevételeket források szerint, ideértve a közösség javára még nem teljesített, lejárt követelések részletezését és a behajtás érdekében megtett intézkedéseket is. 
· az előző két pont különbségének zárómérlegét a pénzkészletek kezelési helye szerint részletezve,
· a közösség tulajdonát képező vagyontárgyak tárgyi-eszköz leltárát,
· a tárgyévhez tartozó, a közösség egészét terhelő kötelezettségeket,
· a közös költséghez való hozzájárulás előírását és teljesítését a tulajdonostársak nevének feltüntetésével, a külön tulajdonban álló lakások és nem lakás céljára szolgáló helyiségek szerinti bontásban.
Az éves elszámolás elfogadása esetén a közgyűlés a közös képviselő tárgyévi ügykezelő tevékenységét jóváhagyja. A jóváhagyás nem jelenti az esetleges kártérítési igényről történő lemondást. 
3. A számvizsgáló bizottság 
A társasház gazdálkodását a közgyűlés által a tulajdonostársak közül – egyszerű szavazattöbbséggel – választott háromtagú számvizsgáló bizottság ellenőrzi. 
· a bizottság tagjai közül elnököt választ,
· üléseit – szükség szerint – a bizottság elnöke hívja össze,
· döntéseit szavazattöbbséggel hozza meg,
· tevékenységéről, az ellenőrzés eredményéről beszámol a közgyűlésnek. 
3.1. A számvizsgáló bizottság feladata: 
· a közös képviselő ügyintézési tevékenységének ellenőrzése,
· a társasházközösség pénzforgalmának havonkénti ellenőrzése,
· a közgyűlés elé kerülő javaslatok, így különösen a számviteli szabályok szerinti könyvvezetés és beszámoló alapján elkészített éves elszámolás és a következő évi költségvetés, valamint értékhatártól függetlenül valamennyi bemutatott számlák véleményezése,
· a közös képviselő díjazására vonatkozó javaslattétel,
· a közgyűlés összehívása, amennyiben a közös képviselő az erre vonatkozó kötelezettségének nem tesz eleget.
A számvizsgáló bizottság elnöke és két tagja tekintetében a közös képviselőre vonatkozó összeférhetetlenségi szabályok az irányadók.

A KÖLTSÉGEK VISELÉSE

4. A költségek viselése a külön tulajdonra nézve:
4.1. Víz- és csatornadíj, elektromos áram díja, gáz díja:
A tulajdonostársak önálló víz, elektromos áram és gáz órával rendelkeznek. A tulajdonostársak a víz- és csatornadíjat, az elektromos áram díját és a gázfogyasztásuk költségeit fogyasztásuk alapján közvetlenül a szolgáltatónak fizetik meg.
5. A költségek viselése a közös tulajdonra nézve:
5.1. Víz- és csatornadíj:
A tulajdonostársak a közös víz- és csatornadíjat – tulajdoni hányaduk szerint – közvetetten fizetik meg a szolgáltató részére. A közös víz- és csatornadíj a közös költségbe beépül.
A közös képviselő vizsgálja, hogy a fogyasztás mértéke megfelel-e az átlagosnak. Amennyiben a közös képviselő nagyfokú eltérést észlel, ennek okát kivizsgáltatja, és erről a számvizsgáló bizottságot értesíti.
5.2. Elektromos áram díja:
A tulajdonostársak a közöstulajdonú helyiségekben használt elektromos áram díját– tulajdoni hányaduk szerint – közvetetten fizetik meg a szolgáltató részére. A közös víz- és csatornadíj a közös költségbe beépül.
A közös képviselő vizsgálja, hogy a fogyasztás mértéke megfelel-e az átlagosnak. Amennyiben a közös képviselő nagyfokú eltérést észlel, ennek okát kivizsgáltatja, és erről a számvizsgáló bizottságot értesíti.
5.3. Szemétszállítási díj:
A tulajdonostársak a szemétszállítás költségeit – tulajdoni hányaduk szerint – közvetve fizetik, ez beépül a közös költségbe. A közös képviselő a szeméttároló edények számának szükséges szinten tartásáról gondoskodik.
5.4. Biztosítás:
A tulajdonostársak külön tulajdonának, mint ingatlannak, valamint osztatlan közös tulajdonnak a biztosítás költségeit – tulajdoni hányaduk szerint – közvetetten fizetik meg a szolgáltató részére. A biztosítás díja a közös költségbe beépül.
5.5. Felújítási tartalék:
A közösség a közös tulajdon tervezett felújításának költségeire vonatkozóan évente határozatot hoz. A felújítási díjat a közös költségbe beépítve a tulajdonostársak havonta fizetik.
A felújítási tartalék felhasználásáról a közgyűlés dönt.
A felújítási díj a számvizsgáló bizottság hozzájárulása esetén ideiglenesen felhasználható közműszámla kiegyenlítésére. Az erre a célra felhasznált összeget a lehető legrövidebb idő alatt vissza kell tölteni a felújítási tartalék keretbe.
5.6. Kéményseprési díj:
A tulajdonostársak az osztatlan közös tulajdonban lévő kémények után – tulajdoni hányaduk arányában – fizetik a kéményseprés díját A kéményseprés díja beépül a közös költségbe.
5.7. Fűtés és a használati melegvíz előállításának költségei: 
Kommunális költség a használati melegvíz és a fűtés biztosításához elhasznált közös gázfogyasztás. A kommunális költségek felosztási módját a kommunális elszámolási rend tartalmazza, mely elválaszthatatlan része a jelen Szervezeti- és Működési Szabályzatnak.
6. Közös költség fizetésére vonatkozó szabályok:
6.1. A közös költség elemei:
· a közös használatból származó költségek,
· az egyedi használatból származó, de egyedileg nem mért költségek,
· az egyedi használatból származó, egyedileg mértt, de közösség által fizetendő költségek,
· a teljes ingatlan fenntartási, üzemeltetési és felújítási költségei.
6.2. Fizetési határidő:
A társasház folyamatos üzemeltetésének biztosítása érdekében a tulajdonostársak a mindenkori közös költség megfizetésére minden hónap 15. napjáig kötelesek.
6.3. A közös költség megfizetésének elmulasztása:
A közös költség megfizetését elmulasztó tulajdonostársat a közösköltség-hátralék megfizetése érdekében a közös képviselő határidő megjelölésével felszólítja a teljesítésre. Eredménytelen felszólítás esetén a közös képviselő jogosult fizetési meghagyás kibocsátását kezdeményezni az adós tulajdonostárs ellen.
Ha a tulajdonostárs a közös költség megfizetésére vonatkozó kötelezettségét 6 egymást követő hónapban nem teljesíti, a közös képviselő a 2003. évi CXXXIII. törvény 30. §-a alapján jogosult az adós külön tulajdonát képező ingatlant jelzálogjoggal megterhelni.

A TULAJDONOSTÁRSAK EGYMÁS KÖZÖTTI JOGVISZONYA

7. A birtoklás, a használat, a hasznosítás:
7.1. A tulajdonost a külön tulajdonára vonatkozóan megilleti a birtoklás, a használat, a hasznok szedése és a rendelkezési jog. E jogait azonban nem gyakorolhatja a többi tulajdonostárs joga és jogos érdeke sérelmére. Saját tulajdonjoga védelmében bármely tulajdonos önállóan is felléphet.
7.2. A közös tulajdonban álló épületrészek birtoklására és használatára kizárólag az épület tulajdonosai, jogszerű használói jogosultak a jogszabályi keretek között. A közös tulajdonban álló épületrészek kizárólagos használata annak közös tulajdonjogi jellegét nem változtatja meg. Az a tulajdonos, aki a közös részek használata során azokat károsítja, a keletkezett kárt köteles megtéríteni.
7.3. A közös rész hasznosításakor a szerződés aláírására, módosítására a bérbeadói jogok gyakorlására és kötelezettségek vállalására, teljesítésére a jelen szabályzat felhatalmazása alapján a közös képviselő jogosult, a számvizsgáló bizottság előzetes véleménye alapján.
7.4. Amennyiben valamelyik tulajdonos a közös tulajdonú helységeket vagy azoknak egy részét kizárólagosan használja, köteles használati díjat fizetni a társasháznak, ennek mértékét a közgyűlés állapítja meg.
7.5. Osztatlan közös területen a tulajdonosközösség engedélye nélkül magántulajdonban álló dolog nem tárolható. Amennyiben a tulajdonos felszólításra az engedély nélkül tárolt, magántulajdonban álló dolgok eltávolításáról nem gondoskodik azok eltávolítása érdekében – az érintett tulajdonostárs költségén – a közös képviselő intézkedik.
7.6. Sürgős hibajavítás esetén 24 órán belül, tervezhető karbantartás vagy ellenőrzés esetén 7 napon belül köteles biztosítani a tulajdonába történő bejutást. A javítással, karbantartással okozott kárt a Társasház köteles megtéríteni.
7.7. Mindegyik tulajdonos köteles a külön tulajdonában álló építményrészét karbantartani, állagát megóvni.
7.8. Külön tulajdonú ingatlanrészekben a központi ellátó közműrendszerekről leágazó, az ingatlanrészben szerelt vezetékek meghibásodásából eredő minden költség (bontási, hibaelhárítási, károkozási költség) a tulajdonostársat terheli.
7.9. Központi fűtési és használati melegvíz ellátó rendszer esetén a külön tulajdonban álló ingatlanokon belüli szerelvények (pl. szabályozók, hőcserélő berendezések, szelepek, csapok), és a külön tulajdonhoz tartozó mérőművek egyedi karbantartása, javítása és hitelesítése az érintett tulajdonostárs kötelezettsége és költsége.
7.10. Központi fűtési és használati melegvíz ellátó rendszer esetén a kommunális költségfelosztási rendben foglalt számítási módszer szerint kiszámolt kommunális költség fizetési kötelezettsége minden esetben a tulajdonost terheli, függetlenül az albetét használójától.

A TÁRSASHÁZ HÁZIRENDJE

8. A Közös tulajdon használata:
8.1. A közös tulajdonban álló épületrészeket, és berendezési, felszerelési tárgyakat minden tulajdonostárs, valamint a tulajdonostárs hozzájárulásával az ingatlanban tartózkodó személy köteles rendeltetésszerűen használni.
8.2. Tilos bármely olyan tevékenység folytatása, amely az ingatlan károsodását eredményezi. A tulajdonostárs hozzájárulásával az ingatlanban tartózkodó személy hozzájárulásával által okozott károkért a tulajdonostárs úgy felel, mintha azokat maga okozta volna.
8.3. A tulajdonostárs köteles a közös tulajdonban bekövetkezett károsodásról – függetlenül attól, hogy a károkozó személye ismert-e – a közös képviselőt haladéktalanul tájékoztatni.
8.4. A társasház közös tulajdonban álló helyiségeihez tartozó kulcsokat a tulajdonostársak és a közös képviselő őrzi.

9. Tűz- és balesetvédelem:
9.1. A közös tulajdonban álló épületrészekben gyúlékony, tűz- és robbanásveszélyes anyagok tárolása tilos!
9.2. A szeméttároló edényekbe gyúlékony anyagot dobni szigorúan tilos!
9.3. A közös tulajdonban álló helyiségekben tilos eldobni olyan anyagokat, amelyek balesetet okozhatnak!
10. A házirend betartása:
10.1. A házirendben foglalt rendelkezések be nem tartásáért minden esetben a tulajdonostárs tartozik felelősséggel. Ha a házirendben foglaltakkal ellentétes magatartást az épületben tartózkodó olyan személy okozta, aki a társasházban tulajdonnal nem rendelkezik, az általa okozott károkért az a tulajdonostárs tartozik felelősséggel, akinek hozzájárulása alapján a házirendet megszegő személy az épületben tartózkodott.
10.2. A házirend megszegésével kapcsolatban a közös képviselő jogosult eljárni. Amennyiben az érintett tulajdonostárs a házirendben foglaltakkal ellentétes magatartást a közös képviselő felszólítására nem hagyja abba, illetve az okozott kárt nem téríti meg, a közös képviselő jogosult szabálysértési eljárást kezdeményezni.

EGYÉB RENDELKEZÉSEK

A szervezeti- és működési szabályzat hatálya a társasház mindenkori tulajdonosaira kiterjed.
A szervezeti- és működési szabályzatban nem szabályozott kérdésekben a Társasházi törvény és a Ptk. idevonatkozó rendelkezései az irányadók.
A tulajdonostársak kötelezettséget vállalnak arra, hogy a jelen okiratba foglaltakat nemcsak magjuk tartják be, hanem azt a hozzájárulásukkal az ingatlanban tartózkodó személyekkel is betartatják.
Az szervezeti- és működési szabályzat hatálya kiterjed azon tulajdonostársakra is, akik az elfogadását követően szereznek tulajdonjogot a társasházban.

Kelt:………………………………………….


							 ____________________________________
…………………………….. 
közös képviselő

